钦定古今图书集成/明伦汇编/交谊典/第030卷 > 《开元礼》 > 《任官初上》〈诸州上佐附〉
## 钦定古今图书集成/明伦汇编/交谊典/第030卷 > 《开元礼》 > 《任官初上》〈诸州上佐附〉

应册命之官受册讫，朝集使乘辂备仪，鸣铙吹诣太
庙南门，至下车所，铙吹止，受册者降辂，谒者引入，立
于庙庭，北面西上。立定，再拜讫，又再拜辞，谒者引出，
乘辂鸣铙而还。〈若受先制书者发茆备仪仗诣太庙如上仪〉“道诣本司。”将
至，卑官先到，俱公服俟于别席所。初上者至，降辂，赞
礼者引入，停于后堂，改著公服，仪仗陈厅事之前。赞
礼者引卑官俱立于内门之外西厢，每等异位，重行
东面，以北为上。初卑官就门外位，赞礼者引初上者
立于厅事东阶东南，西面。赞礼者引卑官以次入，立
于西阶西，重行东面，以北为上。立定，卑官俱再拜，初
上者答拜。赞礼者引卑官出。赞礼引初上者就后堂，
卑官俱更衣。赞礼者引应坐者入，立于厅事东西阶
下。其应致敬者立于门外之西，东面，俱北上。赞礼者
引初上者出，升堂就榻后，应坐者俱升诣座。立定，初
上者升座，应坐者各依其班而坐。其应致敬者入，立
于东西阶下，俱以北为上。而诸流外官入立于庭，重
行北面西上，再拜讫，就东阶下品官之后。本司以印
及职掌置于案，本司引入，升诸座前。本司取印及职
掌，以次进置于座上之案讫，本司引案降出。诸司以
次谘判三条事讫，俱兴，立于座后。赞礼者引初上者
还后堂以外，降出。设会如常仪。官卑不合拜庙者，俱
请上所不判事者，礼见而已。若六品以下，初上皆常
服。若先任者尊及官位等，先任者俟于东阶下，西面。
新任者入，立于西阶下，东面再拜。先任者答再拜讫，
新任者还于厅事，立于东阶下，与卑官相见如上仪。
〈诸州县丞长史以下初上准此〉